ใบตองแห้ง: รถคันนี้มีสิทธิมนุษยชน
คณะรัฐมนตรีมีมติเห็นชอบ ตามที่กระทรวงยุติธรรมเสนอ ให้สิทธิมนุษยชนเป็นวาระแห่งชาติ ร่วมขับเคลื่อนไทยแลนด์ 4.0 เพื่อการพัฒนาที่ยั่งยืนนับเป็นข่าวใหญ่ที่ชาวโลกแตกตื่น รัฐประหารอัตลักษณ์ไทย จะฉีกหน้า UN แอมเนสตี้ ฮิวแมนไรต์วอทช์ ฯลฯ ให้ได้อาย ถึงไม่มาจากเลือกตั้ง ก็เสริมสร้างสิทธิมนุษยชนได้ฝรั่งไม่เข้าใจ สิทธิมนุษยชนไทยไปกันได้กับ ม.44 ทหารเชิญชาวสวนยางไปปรับทัศนคติฉันพี่น้อง ไม่เคยใช้กำลังซ้อมทรมานใคร ส่วนที่ ซ่อม กันภายใน เขาเรียกว่า ธำรงวินัย เหมือนน้ำท่วมให้เรียกว่าน้ำรอระบายรัฐประหาร คสช.ไม่เหมือนใครในโลก เพราะเคารพกฎหมาย ไม่ได้ใช้อำนาจตามอำเภอใจ เพียงแต่ใช้ ม.44 ออกคำสั่งเป็นกฎหมาย แล้วบอกให้ทุกคนเคารพกฎหมาย ใครฝ่าฝืนก็จับกุมดำเนินคดี ตามกระบวนการยุติธรรม โดยมีศาลเป็น ผู้ตัดสิน ไม่ใช่ลุงตู่ไปสั่งยิงเป้าใครลุงตู่เป็นผู้นำที่ใจกว้าง ยอมรับความเห็นต่าง ไม่เห็นหรือ ท่านไปสัตหีบก็ถาม ใครไม่ชอบยกมือขึ้น ชาวบ้านไม่กล้าเอง จนท่านขำ ไม่กล้าละสิ ทั้งที่บอกว่ารับได้ ตอบ 6 คำถามอย่างไรก็ไม่โกรธ ไม่ต้องมายกยอปอปั้น แต่เอ๊ะ ตอนพวกดาวดินชู 3 นิ้ว ท่านก็บอกไม่โกรธเหมือนกันสังคมไทยจึงอยู่เย็นเป็นสุข ไม่มีเลือกตั้งก็ไม่เห็นเดือดร้อนอะไร ไม่มีประชาธิปไตยก็มีสิทธิมนุษยชนได้ ใครไม่ได้ทำความผิดก็ไม่ต้องกลัวอะไร ใครไม่ผิดวินัยก็ไม่โดนซ่อม ปัดโธ่ ลุงป้อมยังโดนซ่อมจนสลบมาแล้ว แต่ฟื้นได้ ไม่ตาย จนเป็นใหญ่เป็นโตแหม่ ก็อย่าไปทำอะไรผิดๆ สิ เวทีสิทธิออกกว้างใหญ่ มีเรื่องให้เคลื่อนไหวรณรงค์เยอะไป เช่น สิทธิเด็ก สิทธิสตรี สิทธิคนพิการ สิทธิผู้สูงวัย รัฐบาลนี้เอาใจทุกอย่าง ไปกระทั่งสิทธิสัตว์ ตั้งรัฐมนตรีหญิง ปลัดกระทรวงหญิง ก็หลายราย คนไร้สัญชาติก็ได้สิทธิสัญชาติไทย ปราบปรามการค้ามนุษย์ก็จริงจังกว่าใครสิทธิชุมชน รักษ์โลก รักษ์สิ่งแวดล้อม ยิ่งดีใหญ่ รัฐอยากให้คนไทยมีจิตอาสา จิตสาธารณะ แต่อย่าเที่ยวมาคัดค้านโรงไฟฟ้า ขัดขวาง EEC ม.44 ผังเมือง ม.44 ไม่ต้องทำ EIA นี่เป็นพวกขัดขวางความเจริญสิทธิมนุษยชน สิทธิพลเมือง ต้องมากับหน้าที่พลเมือง รัฐธรรมนูญมีชัยเขียนไว้ ไม่เข้าใจกันอีกหรือ คนไทยต้องเป็นพลเมืองดี เคารพเชื่อฟัง แล้วถึงจะมีสิทธิ ขนาดกรรมการสิทธิยังมีหน้าที่ต้องปกป้องชื่อเสียงเกียรติภูมิของชาติ ถ้าฝรั่งต่างชาติหาว่ารัฐละเมิดสิทธิ ต้องชี้แจงแก้ต่างให้โฆษกไก่อูประกาศว่า 2561-2562 จะเป็นวาระแห่งชาติ 4 สร้าง 3 ปรับปรุง 2 ขับเคลื่อน 1 ลด โดยจะสร้างสำนึกสร้างระบบ สร้างวัฒนธรรมเคารพสิทธิ ปรับทัศนคติ สร้างองค์กรต้นแบบ ฯลฯ ฟังแล้วเพริดในจินตนาการ รัฐบาลทหารสถาปนาสิทธิมนุษยชน หวังว่าคงเอาจริงเอาจัง สั่งกองทัพรณรงค์ ส่งทหารไปอบรมเด็ก สั่งมหาดไทยทำป้าย ติดสติ๊กเกอร์ ประกวดคำขวัญ สั่ง กอ.รมน. จัดตั้งมวลชนเป็นองค์กรสิทธิมนุษยชน สั่งตำรวจไปกวาดล้างพวกแอบอ้างสิทธิมนุษยชน มาแถลงข่าวทำแผนประกอบคำรับสารภาพ 
 คณะรัฐมนตรีมีมติเห็นชอบ ตามที่กระทรวงยุติธรรมเสนอ ให้สิทธิมนุษยชนเป็นวาระแห่งชาติ ร่วมขับเคลื่อนไทยแลนด์ 4.0 เพื่อการพัฒนาที่ยั่งยืน นับเป็นข่าวใหญ่ที่ชาวโลกแตกตื่น รัฐประหารอัตลักษณ์ไทย จะฉีกหน้า
ต้องไม่มีใครติดคุกเพราะจน,ปริญญา เทวานฤมิตรกุล,ใบตองแห้ง